ธปท.พร้อมเข้าดูแลหากเงินบาทแข็งค่าจนกระทบศก.
ธปท.ยอมรับเงินบาทแข็งค่าและเคลื่อนไหวผันผวนขึ้น ชี้ต้นปีถึงปัจจุบันแข็งขึ้น 3% และผันผวน 4.5% พร้อมเข้าดูแลหากกระทบต่อการฟื้นตัวของเศรษฐกิจ
20 เม.ย. 2559

ธปท.ยอมรับเงินบาทแข็งค่าและเคลื่อนไหวผันผวนขึ้น ชี้ต้นปีถึงปัจจุบันแข็งขึ้น 3% และผันผวน 4.5% พร้อมเข้าดูแลหากกระทบต่อการฟื้นตัวของเศรษฐกิจ 
น.ส.วชิรา อารมย์ดี ผู้อำนวยการอาวุโส ฝ่ายตลาดการเงิน ธนาคารแห่งประเทศไทย (ธปท.) กล่าวให้ความเห็นเกี่ยวกับทิศทางของค่าเงินบาทในปัจจุบันว่า ค่าเงินบาทเคลื่อนไหวผันผวนมากขึ้น จากปัจจัยภายนอกเป็นสำคัญล่าสุดเงินบาทปรับแข็งค่าขึ้นบ้าง โดยเคลื่อนไหวที่ราว 34.80 – 35.00 บาท/เหรียญสหรัฐ ตามความเชื่อมั่นของตลาดที่ดีขึ้นหลังราคาน้ำมันปรับเพิ่มขึ้นเหนือ 40 เหรียญสหรัฐ/บาร์เรล ประกอบกับท่าทีที่ชัดเจนมากขึ้นธนาคารกลางสหรัฐฯ (เฟด) ว่าจะยังไม่รีบปรับขึ้นอัตราดอกเบี้ย 
ทั้งนี้ ตั้งแต่ต้นปีเงินบาทแข็งค่าขึ้นประมาณ 3% เมื่อเทียบกับเงินเหรียญสหรัฐ สอดคล้องกับเงินสกุลภูมิภาคอื่นๆ ที่แข็งค่าขึ้นเช่นเดียวกัน และหากพิจารณาในรูปดัชนีค่าเงินบาทจะเห็นว่าได้ปรับอ่อนค่าลงเล็กน้อยเมื่อเทียบจากสิ้นปีก่อน สะท้อนว่าเงินบาทไม่ได้แข็งค่ามากไปกว่าเงินสกุลคู่ค้าคู่แข่งของไทย
ส่วนค่าความผันผวนเฉลี่ยของเงินบาทในปีนี้อยู่ที่ระดับ 4.5% ซึ่งยังอยู่ในลำดับกลางๆ ของภูมิภาคเช่นกัน สะท้อนว่าเงินบาทยังคงเคลื่อนไหวอย่างมีเสถียรภาพ
"ในส่วนของ ธปท. ก็จะติดตามสถานการณ์ในตลาดการเงินโลกอย่างใกล้ชิด และหากเงินบาทเคลื่อนไหวในลักษณะที่จะส่งผลกระทบต่อการปรับตัวของภาคเศรษฐกิจจริง  ธปท. ก็พร้อมที่จะเข้าดูแลเสถียรภาพในตลาดการเงิน"น.ส.วชิรากล่าว
ด้านนักค้าเงินธนาคารพาณิชย์ กล่าวว่า การเคลื่อนไหวของเงินบาทวันนี้ (20 เม.ย.)เปิดคลาดที่ระดับ 34.83 บาท/เหรียญสหรัฐ ระหว่างเคลื่อนไหวในกรอบแคบๆ โดยขณะนuhh(16.30 น.) ซึ่งเป็นช่วงใกล้ปิดตลาดเคลื่อนไหวที่ระดับ 34.88 บาท/เหรียญสหรัฐ ตั้งแต่ต้นปีถึงปัจจุบันแข็งค่าที่ 3.22% เคลื่อนไหวไปในทิศทางเดียวกับสกุลในภูมิภาค ส่วนหนึ่งเพราะเงินทุนไหลเข้ามาในภูมิภาครวมทั้งไทยมากขึ้น หลังตลาดคาดการณ์ว่าการประชุมเฟด 26-27 เม.ย.นี้ เฟดน่าจะมีมติคงดอกเบี้ย ทำให้นักลงทุนยังมีเวลานำเงินออกมาลงทุนมากขึ้นก่อนที่คาดว่าจะขึ้นดอกเบี้ยในช่วงการประชุมเดือนมิ.ย.อีกครั้ง